KOMISIJOS SPRENDIMAS
2009 m. balandžio 20 d.
kuriuo sudaroma Europos GNSS sistemų saugumo ekspertų grupė
(Tekstas svarbus EEE)
(2009/334/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1)
2008 m. liepos 9 d. Europos Parlamento ir Tarybos reglamentu (EB) Nr. 683/2008 dėl tolesnio Europos palydovinės navigacijos programų (EGNOS ir Galileo) (1) įgyvendinimo iš esmės pakeistas šių dviejų programų administravimas ir finansavimas.
(2)
Reglamento (EB) Nr. 683/2008 13 straipsnio 1 dalyje nustatyta, kad Komisija administruoja visus su sistemų saugumu susijusius klausimus, deramai atsižvelgdama į poreikį prižiūrėti ir integruoti saugumo reikalavimus į visas programas. To paties straipsnio 2 dalyje nustatyta, kad Komisija tvirtina įgyvendinimo priemones, nustatančias pagrindinius techninius reikalavimus dėl prieigos prie technologijų, kurios užtikrina sistemų saugumą, ir jų valdymo kontrolės. 3 dalyje nustatyta, kad Komisija užtikrina, kad būtų imtasi veiksmų, būtinų 2 dalyje nurodytoms priemonėms įgyvendinti, ir kad būtų laikomasi visų papildomų su sistemų saugumu susijusių reikalavimų, visapusiškai atsižvelgiant į ekspertų rekomendacijas.
(3)
Be to, Reglamento (EB) Nr. 683/2008 23 straipsniu nuo 2009 m. liepos 25 d. panaikinamas 2002 m. gegužės 21 d. Tarybos reglamento (EB) Nr. 876/2002 dėl bendros įmonės Galileo (2) įsteigimo 7 straipsnis. Pagal minėto 7 straipsnio nuostatas su Galileo sistema susijusiems saugumo klausimams spręsti sudaroma saugumo taryba.
(4)
Komisijai siekiant atlikti Reglamento (EB) Nr. 683/2008 13 straipsnio minėtomis nuostatomis jai patikėtas užduotis ir nuo 2009 m. liepos 25 d. deramai vykdyti užduotis, kurias iki šiol atliko Reglamento (EB) Nr. 876/2002 7 straipsniu sudaryta saugumo taryba, reikalinga valstybių narių ekspertų pagalba.
(5)
Be to, priimant Reglamentą (EB) Nr. 683/2008 Komisija pareiškė ketinimą iš valstybių narių atstovų sudaryti ekspertų grupę, kad būtų įgyvendintos atitinkamos to reglamento 13 straipsnio 1 dalies nuostatos ir kad ta grupė nagrinėtų su sistemų saugumu susijusius klausimus.
(6)
Šiuo pareiškimu Komisija patikslino ketinanti prižiūrėti, kad į ekspertų grupę būtų įtraukta po vieną kiekvienos valstybės narės atstovą ir vienas Komisijos atstovas, kad jai pirmininkautų Komisijos atstovas, ji patvirtintų savo vidaus tvarką, kurioje būtų nustatytas nuomonės patvirtinimas bendru sutarimu ir nuostata, ekspertams suteikianti galimybę kelti visus su sistemų saugumu susijusius klausimus.
(7)
Tuo pačiu pareiškimu Komisija įsipareigojo, atlikdama užduotis pagal savo kompetenciją, visapusiškai atsižvelgti į šios ekspertų grupės nuomonę ir su ja konsultuotis, prieš nustatydama pagrindinius sistemų saugumo reikalavimus, nurodytus Reglamento (EB) Nr. 683/2008 13 straipsnyje.
(8)
Minėtame pareiškime Komisija išreiškė nuomonę, kad Europos GNSS priežiūros institucijos, Europos kosmoso agentūros atstovai ir Generalinis sekretorius-vyriausiasis įgaliotinio atstovas turėtų būti įtraukti į ekspertų grupės darbus kaip stebėtojai pagal grupės darbo tvarkos taisyklėse nustatytas sąlygas, taip pat, kad Europos bendrijos sudarytuose susitarimuose gali būti nustatytas trečiųjų šalių dalyvavimas ekspertų grupės darbe, laikantis jos darbo tvarkos taisyklėse nustatytų sąlygų.
(9)
Todėl reikia sudaryti ekspertų grupę, pavadinimu „Europos GNSS sistemų saugumo taryba“, kurios įsteigimas, sudėtis ir veikla atitiktų minėto Komisijos pareiškimo nuostatas ir taip pat atitiktų Komisijos sprendime C (2005) 2817 nustatytas Komisijos ekspertų grupių veiklos organizavimo horizontaliąsias taisykles.
(10)
Be to, reikia numatyti trečiųjų šalių atstovų dalyvavimo minėtos ekspertų grupės veikloje galimybę. Atsižvelgiant į tai, kad Norvegija ir Šveicarija yra Europos kosmoso agentūros narės, dalyvauja Europos GNSS programose, aktyviai dalyvauja sprendžiant su šių programų saugumu susijusius klausimus, svarbu joms sudaryti galimybę laikinai trejus metus dalyvauti ekspertų grupės darbe, o vėliau tą bendradarbiavimą pratęsti susitarimu, kurį Europos bendrija ir kiekviena trečioji šalis turi sudaryti,
NUSPRENDĖ:
1 straipsnis
Europos GNSS sistemų saugumo taryba
Sudaroma Europos GNSS sistemų saugumo ekspertų grupė, pavadinimu Europos GNSS sistemų saugumo taryba (toliau - saugumo taryba).
2 straipsnis
Užduotis
Saugumo taryba Komisijai padeda įgyvendinti Reglamento (EB) Nr. 683/2008 13 straipsnio 1 dalį ir nagrinėti Europos GNSS sistemų saugumo klausimus. Prieš nustatydama pagrindinius to paties straipsnio 2 dalyje su sistemų saugumu susijusius reikalavimus, Komisija konsultuojasi su taryba, o pastaroji Komisijai taip pat nuolat teikia pagalbą taikant minėto straipsnio 3 dalį.
3 straipsnis
Konsultacijos
Komisija nuolatos konsultuojasi su saugumo taryba. Ji visapusiškai atsižvelgia į tarybos nuomonę.
4 straipsnis
Sudėtis
1. Saugumo tarybą sudaro po vieną kiekvienos valstybės narės atstovą, atrinktą iš saugumo ir saugos srityje pripažintų ekspertų, ir vienas Komisijos atstovas.
2. Europos GNSS priežiūros institucijos, Europos kosmoso agentūros atstovai ir Generalinis sekretorius-vyriausiasis įgaliotinio atstovas gali būti įtraukti į ekspertų grupės darbus kaip stebėtojai pagal grupės darbo tvarkos taisyklėse nustatytas sąlygas.
3. Europos bendrijos sudarytuose susitarimuose gali būti nustatytas trečiųjų šalių dalyvavimas saugumo tarybos darbe, įskaitant dalyvavimą kaip visavertės jos narės.
4. Šiam sprendimui įsigaliojus Norvegijos ir Šveicarijos atstovai gali būti laikinai įtraukti į saugumo tarybos darbus kaip stebėtojai pagal jos darbo tvarkos taisyklėse nustatytas sąlygas, su sąlyga, kad Norvegijai ir Šveicarija prieš tai bus patvirtinusios ketinimą savo šalies teritorijoje taikyti visas saugumo priemones, būtinas užtikrinti tinkamą Europos GNSS programų ir sistemų infrastruktūros, paslaugų ir technologijų apsaugą, ypač eksporto kontrolės srityje. Jų laikinu dalyvavimu turi būti suteiktos galimybės sudaryti 3 dalyje nurodytą susitarimą, tokio dalyvavimo trukmė bet kokiu atveju neturi viršyti trejų metų.
5. Trečiosios šalies dalyvavimas saugumo tarybos darbe gali būti apribotas arba sustabdytas, jei tos šalies vykdoma veikla neužtikrinamas pakankamas saugumo lygis arba nepakankamai laikomasi Europos GNSS programoms nustatytų saugumo taisyklių.
6. Saugumo tarybos pirmininkas, gali į kai kuriuos saugumo tarybos darbo posėdžius pakviesti dalyvauti ir kitų ekspertų, laikydamasis darbo tvarkos taisyklėse nustatytų sąlygų. Duomenis, kuriais grindžiamas tokių ekspertų dalyvavimas, pirmininkas iš anksto pateikia saugumo tarybos nariams.
7. Valstybių ar organizacijų paskirti atstovai pareigas atlieka tol, kol jie pakeičiami arba kol pasibaigia jų kadencija. Komisija gali nesutikti patvirtinti valstybės ar organizacijos paskirto atstovo, jei ji atstovą laiko netinkamu, ypač dėl interesų konflikto; tokiu atveju Komisija apie tai skubiai informuoja atitinkamą valstybę arba organizaciją, o pastaroji pasiūlo kitą atstovą.
5 straipsnis
Veikla
1. Saugumo tarybai pirmininkauja Komisijos atstovas.
2. Komisijai pritarus, gali būti steigiami pogrupiai specifiniams klausimams nagrinėti laikantis saugumo tarybos nustatytų įgaliojimų; pogrupiai veiklą baigia, kai tik įvykdo jiems skirtas užduotis.
3. Saugumo taryba ir jos pogrupiai paprastai renkasi Komisijos patalpose, laikydamiesi jos nustatytų procedūrų ir tvarkaraščio. Atsižvelgiant į posėdžių pobūdį, bus užtikrintas tinkamas posėdžiams skirtų patalpų saugumas. Sekretoriato paslaugas teikia Komisijos tarnybos. Posėdžiuose gali dalyvauti ir kiti suinteresuoti Komisijos pareigūnai.
4. Saugumo taryba parengia darbo tvarkos taisykles, remdamasi standartinėmis Komisijos priimtomis darbo tvarkos taisyklėmis (3). Darbo tvarkos taisyklėse nurodoma, kad saugumo taryba, kai įmanoma, nuomonę arba ataskaitą priima bendru sutarimu, o visiems saugumo tarybos nariams suteikiama galimybė kelti visus su Europos GNSS sistemų saugumu susijusius klausimus.
5. Saugumo tarybos ir jos pogrupių posėdžių dalyviai privalo griežtai laikytis Komisijos saugos ir saugumo reikalavimų, ypač susijusių su darbu su slaptais dokumentais.
6 straipsnis
Posėdžių išlaidos
1. Saugumo tarybos narių, ekspertų ir stebėtojų grupės veiklai būtinų kelionių išlaidas ir dienpinigius pagal galiojančias nuostatas padengia Komisija. Už atliekamas užduotis atlyginimas nemokamas.
2. Posėdžių išlaidos kompensuojamos neviršijant tarnyboms pagal metinę išteklių skyrimo procedūrą skirtų asignavimų.
7 straipsnis
Įsigaliojimas
Sprendimas įsigalioja tą dieną, kai jį priima Komisija. Jis skelbiamas Europos Sąjungos oficialiajame leidinyje.
Priimta Briuselyje, 2009 m. balandžio 20 d.